夏雨嘆
作者：仇遠
朝代：宋

paragraphs: 六月溧陽三日雨，山田喜足低田苦。
學中亦有北鈴圩，低處水深三尺許。
秧苗浸倒根已浮，再種何由能入土。
老夫寓居西郭外，厭聽村村蹋車鼓。
唇焦面黑嗟農夫，此生悔不業樵漁。
有山可采水可釣，免得曉夜憂耕鋤。
去年一熟才了逋，今年再熟力始舒。
豈期不待稻花白，併隨荇藻歸江湖。
溧陽近與丹陽接，不雨由來三數月。
河流淺澀田乾枯，練湖放水通舟楫。
人間既是寒暑同，天上何爲雨暘別。
願移此雨慰彼心，還我朱明作炎熱。